送丹山林秀才
作者：俞德鄰
朝代：宋

paragraphs: 燕臺築黄金，致士合隗始。
子留既朞月，及歸乃白士。
豈伊賦萬言，不直一杯水。
提携古錦囊，尚詫驪珠比。
得非坐詩窮，顦顇至於此。
丈夫貴出世，卿相偶然爾。
晝繡豈必榮，韋布何足恥。
僞遊淮陰縛，紿載晁錯死。
所以賢達人，咄咄從黄綺。
丹山有源泉，清可以洗耳。
丹山有奇石，堅可以礪齒。
去去勿咨嗟，時止固應止。